# **MATEUTEU KE KAMATA ʻI HE AKÓ**

**Ko e kamata ʻi he akó ko ha liliu lahi ki he fānaú mo e ngaahi fāmilí. Ko e feinga ke feangai mo ha kakai foʻou, ngaahi feituʻu mo e polokalama foʻou ʻe lava ke fakafiefia  mo faingataʻa. ʻOku lahi ʻa e ngaahi meʻa té ke lava ke fakahoko ke tokoniʻi hoʻo tamasiʻí ké ne maʻu ha kamata lelei ʻi he akó.**

## **Ko e hā ‘a e kamata lelei ʻi he akó?**

Ko e ngaahi fāmilí mo e kau tauhi fānaú ʻa e kau fuofua faiako ʻo ʻenau fānaú. Ko e ngaahi meʻa ʻokú ke fakahoko ʻi ʻapi mo hoʻo tamasiʻí ʻoku tokoni ki heʻenau akó mo ‘enau fakalakalaká pea teuteuʻi ai kinautolu ki he akó. Ko e founga lelei ke poupouʻi ai ʻa e ako mo e fakalakalaka ʻa hoʻo tamasiʻí ʻoku fakafou ia ʻi he **vaʻingá**.

ʻOku tokoni ha kamata lelei ʻi he akó ke lelei ai ʻa e ako ʻa e fānaú pea nau ongoʻi fiefia. Pea ʻi he fiefia ʻa e fānaú ʻi he akó, té nau fie maʻu ke hokohoko atu pe ʻenau akó. ʻE ngāue malohi ʻa e ʻapiako hoʻo tamasiʻí ke fakakakato ʻa e ngaahi fie maʻu fakatāutaha ʻa hoʻo tamasiʻí, fakataha mo ha tokoni makehe kapau ʻe fie maʻu. Té ke lava foki ʻo poupouʻi hoʻo tamasiʻí ʻaki hono fakahoko ʻa e ngaahi meʻa ke tokoni ʻi hono fakaangaanga’i kinautolu ki he akó pea nau ongoʻi malu, fiemālie, mo anga foki.

## **Vaʻinga mo e ako ʻi ʻapí**

Ko e vaʻingá ʻa e founga lelei taha ke tokoniʻi ʻaki hoʻo tamasiʻí ké ne akó. ʻOku fakatupulaki ʻe he vaʻingá ʻa e ngaahi pōtoʻi ʻi he toenga ʻo e moʻuí ʻi he fiká ʻo hangē ko e laú, fakakalakalasí, fakakulupú mo e fakafuofuá. ʻOku tokoni ʻa e vaʻingá ke ʻiloʻi ʻe hoʻo tamasiʻí ʻa natula mo e saienisí pea ʻoku ʻoange ai ʻa e faingamālie kenau fakahoko ha ʻilo foʻou. ʻI he taimi ʻoku vaʻinga ai hoʻo tamasiʻí, ʻokú nau ako foki ʻo fekauʻaki mo e ngaahi ongó pea fakalakalaka ʻa ʻenau leá mo e ngaahi pōtoʻi laukongá. Ko e niʻihi ʻeni ʻo ha ngaahi meʻa té ke lava ke fakahoko ʻi ʻapi:

* **Ngaahi ngāue fakaʻahó:** ʻOku ako ʻa e fānaú ʻo fakafou ʻi he ngaahi ngāue fakaʻapí ʻo hangē ko e feimeʻatokoní, tokoni ʻi hono fokotuʻutuʻu mo e fakamaau ʻo e tēpilé, fakakalakalasi ʻo e foó, fakamaau ʻo faʻo ʻa e ngaahi valá mo e meʻavaʻingá, mo hono tokangaekina ʻo e ngaahi ʻakaú mo e monumanu pusiakí. Té ke lava ke tokoniʻi ʻa hoʻo tamasiʻí ʻaki haʻo ʻeke ʻa e ngaahi fehuʻi ko ʻení ‘*Ko e ipu mahoaʻa ʻe fiha té ta fie maʻú?* pe *ʻTé ke lava ʻo kumi ʻa e hoa ʻo e sitōkení?*’
* **Ngaahi Vaʻingá:** Ko hono fakahoko ʻa e ngaahi vaʻinga faingofua ʻo hangē ko e UNO, Snap, Memory, I Spy, mo e Hide and Seek ʻoku tokoni ia ke ako ʻa hoʻo tamasiʻí pea ʻoku akoʻi ai kinautolu ʻo fekauʻaki mo e fetongitongí.
* **Langa ‘aki ʻa e ngaahi poloká:** Ko e langa ʻaki ʻa e ngaahi poloká ʻo hangē ko e LEGO, ngaahi poloka papá pe puha pepá ʻoku tupulaki ai ʻa e ngaahi pōtoʻi ngaue ʻo e sinó mo ʻoange ai ʻa e faingamālie ke fakahoko ʻe hoʻo tamasiʻí ha ʻilo foʻou mo solova ʻa e ngaahi palopalemá.
* **Ngaahi ʻāatí mo e ngāue fakameaʻá:** ʻOku fakaʻaiʻai foki ʻe he ngaahi ngāue ʻāatí mo e ngāue fakameaʻá ʻa e ʻilo foʻoú mo tanumaki ʻa e ngaahi pōtoʻi ngaue lelei ʻo e sinó mo e solova palopalemá.
* **Fakamuna ‘aki** **ʻa e ngaahi valá**: ʻOku tanumaki ʻe hono tui ʻo e ngaahi vala motuʻá mo hono faʻifaʻitaki ʻo e ngaahi kakai kehekehé ʻa e ʻilo foʻoú mo e ngaahi pōtoʻi leá.
* **Mūsiká, ngaahi talanoá mo e tauʻolungá:** ʻOku tanumaki kotoa ʻe he laukongá, ngaahi talanoa fanangá, fakafanongo mo e tauʻolunga ki he mūsiká, mo e ʻfekumi koloaʻʻ ke maʻu ha ngaahi meʻa ʻi he falé pe ko e ngoué ʻa e ngaahi pōtoʻi lea ʻa hoʻo tamasiʻí.
* **Vaʻinga ʻi tuʻá:** Ko e luelué, kaká, heka ʻi ha pasikala pe sikutá, ʻalu ki he malaʻevaʻingá, faʻu ʻo ha kiʻi falevaʻinga, tolotolo mo hapo ha foʻi pulu, tā pulu molū ʻaki ha pate tenisi pe pate kilikiti ʻoku moluú, keli ʻi he kelekelé mo e pelepelá – ko e kotoa ʻo e ngaahi meʻa ko ʻení ʻoku tokoni ki he ako mo e fakalakalaka ʻa hoʻo tamasiʻí.
* **Fakatotolo pea ʻeke ha ngaahi fehuʻi:** ʻI he taimi ʻoku vaʻinga ai hoʻo tamasiʻí, ʻeke ange ha ngaahi fehuʻi ʻo hangē ko e *'Té ke lava ʻo fakamatalaʻi…?*', *'ʻOkú ou fifili pe ko e hā ʻa e meʻa ʻe hoko kapau…?*'*, 'Té ke lava fēfē ʻo tali ʻa e fehuʻi ko iá...?'*
* **Ngaahi polokalamá:** Ko hono fakahoko ʻo e ngaahi meʻá ʻi he taimi tatau ʻo e ʻaho kotoa ʻokú ne fakahā ke ʻiloʻi ʻe hoʻo tamasiʻí ʻa e meʻa ké ne mateuteu ki aí pea ʻoku tokoniʻi ai kinautolu kenau puleʻi ʻenau ngaahi ongó. ʻOku tokoni ʻa e ngaahi polokalamá ke lava ʻa e fānau ʻo matuʻuaki ʻa e akó. ʻOku mātuʻaki mahuʻinga ke ʻi ai ha polokolama ki he mohé, ʻo hangē ko ʻení: maʻu meʻatokoni efiafi pea kaukau, tui ʻa e vala mohé, fufulu ʻa e nifó, laukonga ʻi ha ngaahi tohí, pea ʻalu leva ʻo mohe.

## **Ngaohi ʻa e ʻapiakó ke hoko ko ha feituʻu angamaheni**

Ko e ‘mateuteu ke akóʻ ʻoku ʻikai ʻuhinga ia ki he ako fakaeʻatamaí, ka ʻoku ʻuhinnga ia ki hono mahinoʻi pe ʻe anga fēfē ʻa e akó pea ʻi ai mo ha ngaahi meʻa lelei ke mateuteu ki aí. Ko e niʻihi eni ʻo ha ngaahi meʻa té ke lava ʻo fakahoko ke tokoniʻi hoʻo tamasiʻí:

* Kau ki ha ngaahi polokalama fakaangaanga ki he akó ʻa ia ʻe fakahoko ʻe he ako tokamuʻá pe ʻapiako ʻa hoʻo tamasiʻí.
* Fakaangaanga ʻa e fefonongaʻaki ki he ‘apiakó pea meí he ʻapiakó.
* ‘Ai ke vaʻinga ʻa hoʻo tamasiʻí mo e fānau tenau ʻalu ki he ʻapiako tataú.
* Fakaʻaiʻai ʻa e moʻui ʻikai fakafalalá ʻaki hoʻo akoʻi hoʻo tamasiʻí ké ne fakatui ‘iate ia pē hono valá, ʻalu ki he toiletí, fufulu honau nimá, milimili ʻa e kilimi maluʻi meí he laʻaá, pea faʻo mo fata pē ʻenau kato naunaú.
* Talanoa ki ai fekauʻaki mo e kamata ʻi he akó. Ngaohi ʻa hoʻo tamasiʻí ke vekeveke fekauʻaki mo e akó pea talanoa ʻo fekauʻaki mo ha ngaahi meʻa ʻokú nau hohaʻa ki ai.
* Lau ha ngaahi tohi pe talanoa ha ngaahi fananga ʻo fekauʻaki mo e kamata ʻi he akó.
* Talanoa ʻo fekauʻaki pea fakaangaanga ʻa e meʻa ʻe hoko ʻi he tuku ʻa e akó.
* Mateuteu ki he taimi ki hono ‘omi mo hono tuku ia ki he akó ʻaki hono vakaiʻi ʻo e ngaahi taimi kamatá mo e tukú pea mo ʻiloʻi ʻa e feituʻu ke tuku ki ai mo ʻave mei ai hoʻo tamasiʻí.
* Kamata ngāue ʻaki ʻa e hingoa ʻo e faiakó, kapau té ke lava.

## **Ko e founga ʻe tokoni ai ʻa e ako tokamuʻa hoʻo tamasiʻí**

ʻOku tokoni foki ʻa e ako tokamuʻá ʻi he teuteu ʻa e fānaú ke kamata ʻi he akó. ʻI he ako tokamuʻá, ʻe fakalakalaka ʻa e ngaahi pōtoʻi ʻa e fānaú ʻo fakafou ʻi he vaʻingá, ngāue fakataha mo e niʻihi kehé mo e fakakaungāmeʻá.

ʻE tokoni ʻa e faiako tokamuʻa ʻa hoʻo tamasiʻí ké ne hiki meí he ako tokamuʻá ki he akó ʻaki ʻene tohi ha **Fakamatala ʻo e Ako Fakataimí mo e Fakalakalaká (Fakamatala Fakataimí)**. Ko e Fakamatala Fakaangaangá ʻoku ʻoange ia ki he ʻapiako ʻe hoko atu ki ai hoʻo tamasiʻí. ʻOku fakamatalaʻi ʻi ai ʻa e ngaahi ivi malavá, mālohingá, mo e ngaahi manako ʻa hoʻo tamasiʻí mo e founga lelei taha ʻokú nau lava ai ʻo akó. ʻE kole atu ké ke fakafonu ʻa e Fakamatala Fakaangaanga ʻa hoʻo tamasiʻí, pea ʻe lava foki ke vahevahe ʻe hoʻo tamasiʻí ʻa ʻene ngaahi fakakaukaú mo e ongó.

Ki ha toe fakamatala lahi ange fekauʻaki mo e Fakamatala Fakataimí, kātaki ʻo vakai ki he uepisaiti ʻa e Potungāué (vakai ki lalo).

## **Fekumi lahi ange**

* [Ngaahi tokoni ki he kamata ʻi he akó (education.vic.gov.au)](https://www.education.vic.gov.au/parents/going-to-school/Pages/tips-starting-school.aspx)
* [Hiki meí he ako tokamuʻá ki he akó (education.vic.gov.au)](https://www.education.vic.gov.au/parents/learning/Pages/moving-to-school.aspx)
* [Founga ke fili ʻaki ha ʻapiako mo lesisitá (education.vic.gov.au)](https://www.education.vic.gov.au/parents/going-to-school/Pages/choose-enrol-school.aspx)
* [Kamata ʻi he akó: teuteuʻi hoʻo tamasiʻí | Fakalahi ʻa e Netiueka ʻa e Fānaú](https://raisingchildren.net.au/school-age/school-learning/school-choosing-starting-moving/starting-school)
* [Ko ha Kamata Lelei ‘i he Akó – Ko ha Hala Fononga Moʻui Lelei Ange](https://www.betterhealth.vic.gov.au/campaigns/a-healthy-start-to-school)
* [Ngaahi maʻuʻanga tokoni maʻá e ngaahi fāmilí ki he fakaangaanga ki he akó (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)